Návrh SMERNICA RADY, ktorou sa menia smernice 2006/112/ES a 2008/118/ES, pokiaľ ide o najvzdialenejšie francúzske regióny, a najmä Mayotte /* COM/2013/0577 final - 2013/0280 (CNS) */





DÔVODOVÁ SPRÁVA 1. KONTEXT NÁVRHU Európska rada svojím rozhodnutím 2012/419/EÚ, ktorým sa mení a dopĺňa štatút Mayotte vo vzťahu k Európskej únii, rozhodla, že Mayotte bude mať od 1. januára 2014 namiesto štatútu zámorskej krajiny a územia v zmysle článku 355 ods. 2 Zmluvy o fungovaní Európskej únie (ďalej len „ZFEÚ“) štatút najvzdialenejšieho regiónu v zmysle článku 349 ZFEÚ. Na tento účel sa podľa uvedeného rozhodnutia Európskej rady Mayotte dopĺňa do zoznamu najvzdialenejších regiónov vymenovaných v článku 349 ZFEÚ a do paralelného zoznamu v článku 355 ods. 1 ZFEÚ. Počnúc zmenou tohto štatútu sa budú teda na Mayotte uplatňovať právne predpisy Únie vo veci dane z pridanej hodnoty (smernica 2006/112/ES[1]) a spotrebných daní (smernica 2008/118/ES[2]). Cieľom tohto návrhu je v podstate prispôsobiť situáciu ostrova Mayotte, pokiaľ ide o použitie smerníc 2006/112/ES a 2008/118/ES, ostatným najvzdialenejším francúzskym regiónom jeho vylúčením z rozsahu pôsobnosti týchto smerníc. Okrem toho je cieľom tohto návrhu objasniť odkazom na článok 349 a článok 355 ods. 1 ZFEÚ vylúčenie všetkých týchto regiónov vrátane ostrova Mayotte z rozsahu pôsobnosti uvedených smerníc. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENIA VPLYVU 305. || Jediná zmena, ktorú prináša predkladaný návrh, sa v zásade týka regiónu Mayotte. Pretože sa tento región nachádza v podobnej situácii ako ostatné najvzdialenejšie francúzske regióny, cieľom návrhu je zabezpečiť, aby sa s ním zaobchádzalo rovnako, pokiaľ ide o dve uvedené smernice, a to od chvíle, kedy sa stane najvzdialenejším regiónom, teda od 1. januára 2014. Situácia ostatných najvzdialenejších francúzskych regiónov nie je týmto návrhom dotknutá. Aby bolo jasné, že situácia všetkých týchto regiónov vrátane ostrova Mayotte vo vzťahu k obom uvedeným smerniciam nezávisí od prípadnej zmeny ich štatútu vo vnútroštátnom práve, navrhuje sa zmeniť ich označenie a v budúcnosti použiť odkaz na článok 349 a článok 355 ods. 1 ZFEÚ. Posúdenie vplyvu by teda nebolo odôvodnené, a Komisia ho preto nevykonala. 3. PRÁVNE PRVKY NÁVRHU Zhrnutie navrhovaného opatrenia V návrhu sa stanovuje, že smernice 2006/112/ES a 2008/118/ES sa neuplatňujú na najvzdialenejšie francúzske regióny vymenované v článku 349 a článku 355 ods. 1 ZFEÚ. Právny základ Článok 113 ZFEÚ. Zásada subsidiarity Článkom 113 ZFEÚ sa Rade zveruje právomoc prijímať ustanovenia na harmonizáciu právnych predpisov týkajúcich sa daní z obratu a spotrebných daní. Vymedzenie územia, na ktoré sa harmonizované právne predpisy použijú, patrí len do právomoci Únie. Návrh je preto v súlade so zásadou subsidiarity. Zásada proporcionality Návrh je v súlade so zásadou proporcionality z týchto dôvodov. Cieľom návrhu je udeliť ostrovu Mayotte rovnaký štatút, ako je štatút, ktorý už mnoho rokov využíva Guadeloupe, Francúzska Guyana, Martinik a Réunion. Návrhom sa nemení štatút francúzskej časti ostrova Svätého Martina, ale sa ním objasňuje. Výber nástrojov Navrhovaný nástroj: smernica Rady na základe článku 113 ZFEÚ. Iné nástroje by neboli primerané z týchto dôvodov. Ide o zmenu dvoch smerníc, a preto je vhodné použiť rovnakú právnu formu. 4. VPLYV NA ROZPOČET Návrh nemá vplyv na rozpočet Európskej únie. 5. NEPOVINNÉ PRVKY Článkami 1 a 2 sa menia rovnakým spôsobom dva články smerníc 2006/112/ES a 2008/118/ES týkajúce sa územnej pôsobnosti týchto smerníc a nahrádza sa v nich výraz „francúzske zámorské departmány“ výrazom „najvzdialenejšie francúzske regióny vymenované v článku 349 a článku 355 ods. 1 Zmluvy o fungovaní Európskej únie“. Touto novou formuláciou sa objasňuje, že situácia týchto území vo vzťahu k dvom uvedeným smerniciam nezávisí od prípadnej zmeny ich štatútu vo vnútroštátnom práve. Situácia Svätého Bartolomeja nebola preskúmaná, pretože toto územie nadobudlo od 1. januára 2012 štatút najvzdialenejšieho regiónu v dôsledku rozhodnutia Európskej rady 2010/718/EÚ z 29. októbra 2010. Pretože opatrenia, ktoré sa majú prijať na transpozíciu smerníc do vnútroštátneho práva, sú jednoduché, nepotrebuje Komisia na to, aby dobre vykonávala svoju úlohu dohľadu nad transpozíciou smerníc, informatívne dokumenty. Jednotlivé opatrenia na transpozíciu smerníc, ktoré budú Komisii notifikované, by mali byť dostatočne jasné aj bez ďalšieho vysvetlenia. 2013/0280 (CNS) Návrh SMERNICA RADY, ktorou sa menia smernice 2006/112/ES a 2008/118/ES, pokiaľ ide o najvzdialenejšie francúzske regióny, a najmä Mayotte RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 113, so zreteľom na návrh Európskej komisie, po postúpení návrhu legislatívneho aktu národným parlamentom, so zreteľom na stanovisko Európskeho parlamentu[3], so zreteľom na stanovisko Európskeho hospodárskeho a sociálneho výboru[4], konajúc v súlade s mimoriadnym legislatívnym postupom, keďže: (1) Európska rada svojím rozhodnutím 2012/419/EÚ, ktorým sa mení a dopĺňa štatút Mayotte vo vzťahu k Európskej únii[5], rozhodla, že Mayotte bude mať od 1. januára 2014 namiesto štatútu zámorskej krajiny a územia v zmysle článku 355 ods. 2 Zmluvy o fungovaní Európskej únie (ďalej len „ZFEÚ“) štatút najvzdialenejšieho regiónu v zmysle článku 349 ZFEÚ. Na tento účel sa podľa uvedeného rozhodnutia Európskej rady Mayotte dopĺňa do zoznamu najvzdialenejších regiónov vymenovaných v článku 349 a článku 355 ods. 1 ZFEÚ. Počnúc zmenou tohto štatútu budú teda pre Mayotte platiť daňové právne predpisy Únie. (2) Pokiaľ ide o daň z pridanej hodnoty (DPH) a spotrebné dane, Mayotte sa nachádza v podobnej situácii ako existujúce najvzdialenejšie francúzske regióny (Guadeloupe, Francúzska Guyana, Martinik, Réunion a Svätý Martin), ktoré sú vylúčené z územnej pôsobnosti smernice Rady 2006/112/ES z 28. novembra 2006 o spoločnom systéme dane z pridanej hodnoty[6] a smernice Rady 2008/118/ES zo 16. decembra 2008 o všeobecnom systéme spotrebných daní a o zrušení smernice 92/12/EHS[7]. Hoci platné ustanovenia týchto dvoch smerníc vylučujú „francúzske zámorské departmány“ z ich územnej pôsobnosti a Mayotte má podľa francúzskeho práva tento štatút, je potrebné obe smernice prispôsobiť, pretože Mayotte nebol súčasťou územia Únie v čase, keď boli tieto smernice prijaté. Preto je potrebné zmeniť článok 6 smernice 2006/112/ES a článok 5 smernice 2008/118/ES, aby sa do ich ustanovení doplnil Mayotte. (3) S cieľom objasniť, že Mayotte a ostatné najvzdialenejšie francúzske regióny sú vylúčené z rozsahu pôsobnosti smerníc 2006/112/ES a 2008/118/ES bez ohľadu na prípadné zmeny ich štatútu vo francúzskom práve, je potrebné pre všetky tieto regióny použiť odkaz na článok 349 a článok 355 ods. 1 ZFEÚ. (4) Smernice 2006/112/ES a 2008/118/ES by sa preto mali zodpovedajúcim spôsobom zmeniť, PRIJALA TÚTO SMERNICU: Článok 1 Článok 6 ods. 1 písm. c) smernice 2006/112/ES sa nahrádza takto: „c) najvzdialenejšie francúzske regióny vymenované v článku 349 a článku 355 ods. 1 Zmluvy o fungovaní Európskej únie;“. Článok 2 Článok 5 smernice 2008/118/ES sa mení takto: a) V odseku 2 sa písmeno b) nahrádza takto: „b) najvzdialenejšie francúzske regióny vymenované v článku 349 a článku 355 ods. 1 Zmluvy o fungovaní Európskej únie;“. b) Odsek 5 sa nahrádza takto: „Francúzsko môže formou vyhlásenia oznámiť, že táto smernica a smernice uvedené v článku 1 sa uplatňujú na územia uvedené v odseku 2 písm. b) – s výhradou opatrení na prispôsobenie sa ich mimoriadnej odľahlosti – v súvislosti so všetkými tovarmi podliehajúcimi spotrebnej dani uvedenými v článku 1 alebo niektorými z takýchto tovarov od prvého dňa druhého mesiaca po uložení takéhoto vyhlásenia.“ Článok 3 1. Členské štáty prijmú a uverejnia zákony, iné právne predpisy a správne opatrenia potrebné na dosiahnutie súladu s touto smernicou najneskôr do 31. decembra 2013. Komisii bezodkladne oznámia znenie týchto ustanovení. Uvedené ustanovenia uplatňujú od 1. januára 2014. Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty. 2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v rozsahu pôsobnosti tejto smernice. Článok 4 Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie. Článok 5 Táto smernica je určená členským štátom. V Bruseli Za Radu predseda [1] Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, 11.12.2006, s. 1). [2] Smernica Rady 2008/118/ES zo 16. decembra 2008 o všeobecnom systéme spotrebných daní a o zrušení smernice 92/12/EHS (Ú. v. EÚ L 9, 14.1.2009, s. 12). [3] Ú. v. EÚ C [...], [...], s. [...]. [4] Ú. v. EÚ C [...], [...], s. [...]. [5] Ú. v. EÚ L 204, 31.7.2012, s. 131. [6] Ú. v. EÚ L 347, 11.12.2006, s. 1. [7] Ú. v. EÚ L 9, 14.1.2009, s. 12.